རྨ་ཆེན་གངས་རི་ནི་ལོ་ངོ་བཅུ་གཉིས་རེ་ནས་གནས་འདུས་ཀྱི་དུས་སླེབས་པ་ཡིན་ཞིང་ད་ལོ་ལ་མཚོན་ན་གནས་འདུས་སྔོན་དང་བསྡུར་ནའང་ཁྱད་པར་བ་ཞིག་ནི་གཅིག་ནས་འགྲིམ་འགྲུལ་སྟབས་བདེ་བ་དང་གཉིས་ནས་ཚོང་ལས་དཔལ་འབྱོར་ཅན་ཏུ་ཁ་ཕྱོགས་ཆེ་བས་གངས་རིའི་འདབ་ཡོངས་སུ་མགྲོན་ཁང་དང་།ཟ་ཁང་སོགས་མང་པོ་ཞིག་ཆགས་ཡོད་པ་དང་།གངས་རིའི་རྒྱབ་ཕྱོགས་སུ་མྱུར་ལམ་ཞིག་བཟོས་པ་བཅས་ལ་བརྟེན་ཁོར་ཡུག་གི་གད་སྙིགས་ཀྱང་སྔར་དང་བསྡུར་ན་ཇེ་མང་དུ་གྱུར་འདུགདེར་དམིགས་ནས་འབའ་ཡུལ་གྱི་ཚོགས་པ་ཞིག་གིས་ལྷག་བསམ་གཙང་མའི་ངང་མི་ལྔ་བཅུ་ལྷག་མཉམ་འདུས་ཀྱིས་ཉིན་བཅུ་ལྷག་ལ་གངས་འདབ་ཀྱི་ཁོར་ཡུག་གི་གད་སྙིགས་ལ་གཙང་སྦྲ་བྱས་པ་རེད།ཡིན་ཡང་།གངས་འདབས་ཀྱི་གད་སྙིགས་ནི་མི་དེ་ལྟ་བུ་ཞིག་གིས་དུས་དེ་ཙམ་ཞིག་གི་རིང་དུ་གཙང་སྦྲ་བྱས་ཚེ་གཙང་དག་བྱེད་ཐུབ་པ་ཞིག་གཏན་ནས་མིན་ཏེ་མ་མཐའ་ཡང་ལོ་ངོ་གཉིས་གསུམ་ལ་གཙང་སྦྲ་བྱེད་རྒྱུ་ཡོད་པ་ཞིག་རེད།གནས་སྒོ་རྣམས་སུ་དར་འཐེན་པ་དང་།རླུང་རྟ་སྐྱོད་པ་སོགས་ཀྱིས་ཀྱང་ཁོར་ཡུག་ལ་འབག་བཙོག་ཐེབས་པ་དང་།ལྷག་པར་དུ་ཆེས་ཚབས་ཆེ་བ་ཞིག་ནི་བསང་རྩིའི་འགྱིག་ཁུག་དང་གསེར་སྐྱེམས་ཀྱི་ཤེལ་དམ་སོགས་འགྱིག་རིགས་དང་ཤེལ་དམ་གྱི་སྐོར་རེད།རང་ཉིད་ལྟ་བུ་ལ་མཚོན་ན་ད་ལོ་རྨ་ཆེན་གངས་རི་ལ་ཐེངས་གཉིས་ནས་གསུམ་ལ་པར་ལེན་པ་དང་བརྙན་ལེན་པ།སྐོར་བ་བྱེད་པ་སོགས་བྱས་ཤིང་།ད་ཐེངས་ཀྱི་གད་སྙིགས་གཙང་སྦྲའི་ཐད་དུའང་གདང་འཇོག་ཆེན་པོ་བྱས་ཏེ་མགོ་ནས་མཇུག་བར་དུ་ཁོར་ཡུག་སྲུང་སྐྱོབ་ཚོགས་པ་དང་མཉམ་དུ་པར་ལེན་པ་དང་བརྙན་བླངས་པ་ཡིན།སྤྱིར་ན་རྨ་ཆེན་གངས་རི་ལ་མཇལ་སྐོར་བྱེད་མཁན་མང་པོ་ཡོད་པ་རེད།ཕྱག་འཚལ་བའི་ནང་དུ་ཆེས་ཆེ་བ་ནི་ལོ་བདུན་ཅུ་དོན་དྲུག་ཅན་ཞིག་དང་ཆེས་ཆུང་བ་ནི་ལོ་བདུན་ཅན་ཞིག་མཐོང་བྱུང་།ཐེངས་ཤིག་རྨ་ཆེན་གངས་སྐོར་བྱེད་སྐབས་སྤྱི་སྡོམ་བྱས་པ་ན་ཕྱག་འཚལ་བའི་མི་བཞི་བརྒྱ་ལྷག་ཡོད་པ་དང་།རྐང་ཐང་དུ་སྐྱོད་མཁན་ནི་གྲངས་ཀྱང་མི་ལོན་པ་རེད།མདོར་ན་ཕྱག་དང་རྐང་ཐང་།ད་དུང་གཞན་པའི་ལམ་ནས་གངས་སྐོར་བྱེད་མཁན་ཧ་ཅང་མང་པོ་ཞིག་ཡོད་པ་དང་དེ་དང་བསྟུན་ཏེ་སྐོར་ལམ་གྱི་ཁོར་ཡུག་ལའང་འབག་བཙོག་ཆེན་པོ་ཐེབས་ཀྱིན་ཡོད་པ་རེད།